湘寇
作者：曾鞏
朝代：宋

paragraphs: 衡湘有寇未誅剪，殺氣凜凜圍江潯。
北兵居南匪便習，若以大舶乘高岑。
傖人操兵快如鶻，千百其旅巢深林。
超突溪崖出又伏，勢變不易施戈鐔。
能者張弓入城郭，連邑累鎮遭驅侵。
群黨爭誇殺吏士，白骨棄野誰棺衾。
貔貅數萬直何用，月費空已逾千金。
楚爲貧鄉乃其素，應此調發寧能禁。
捷如馬援不得志，强曳兩足登嶔崟。
烏蟻睢盱倚岩險，此虜難勝端非今。
較然大體著方冊，唯用守長懷其心。
祝良張僑乃真選，李瑑道古徒爲擒。
嗚呼廟堂不慎擇，彼士齪齪何能任。
大中咸通乃商鑒，養以歲月其憂深。
願書此語致太史，獻之以補丹扆箴。